text: Una delegació d'eurodiputats d'Els Verds es reuniran amb el govern i el Pacte Nacional del Referèndum
  Una delegació d'eurodiputats d'Els Verds es reuniran amb el govern i el Pacte Nacional del Referèndum
  ICV ha organitzat una sèrie de reunions amb institucions i entitats per a abordar el referèndum
  Una delegació d'eurodiputats del grup d'Els Verds, encapçalada per la líder al Parlament Europeu, Ska Keller, visitarà divendres vinent Barcelona per a mantenir reunions institucionals i amb entitats i abordar la qüestió del referèndum sobre la independència.
  L'eurodiputat i portaveu d'ICV, Ernest Urtasun, ha organitzat una agenda de trobades amb el govern català i el Pacte Nacional pel Referèndum. El coordinador del partit, David Cid, ha reconegut que encara no tenen tancat quin membre del govern rebrà els eurodiputats, però ha assegurat que les trobades estan garantides.
  Els ecosocialistes pretenen, d'una banda, pressionar el govern espanyol perquè entengui que el referèndum és l'única solució al conflicte català i, de l'altra, a l'executiu català perquè busqui suports internacionals i acudeixi a la Comissió de Venècia, malgrat que aquest organisme va confirmar a VilaWeb que Catalunya no tenia poder per a demanar-ne l'aval.